b'\n_START_ARTICLE_\nCracker\n_START_PARAGRAPH_\nEn cracker er typisk en person, som beg\xc3\xa5r It-kriminalitet f.eks. ved ulovligt at bryde ind i computersystemer via Internettet, telefonnettet eller p\xc3\xa5 anden m\xc3\xa5de. Udtrykket bruges ogs\xc3\xa5 om en person der bryder kopibeskyttelsen p\xc3\xa5 kopibeskyttet propriet\xc3\xa6rt software, s\xc3\xa5 det (ulovligt) kan kopieres. Det er her prim\xc3\xa6rt distributionen af den kopierede software der er ulovlig. Det er nemlig lidt af en gr\xc3\xa5zone, idet selve det at udvikle teknikken til omg\xc3\xa5else af kopibeskyttelsen, ikke n\xc3\xb8dvendigvis er ulovlig. Derfor bev\xc3\xa6ger det sig tilsyneladende ind p\xc3\xa5 hackerens omr\xc3\xa5de; men her m\xc3\xa5 vi se p\xc3\xa5 intentionen.  Hvis intentionen er at beg\xc3\xa5 kriminalitet eller bist\xc3\xa5 kriminelle, m\xc3\xa5 det strengt taget h\xc3\xb8re ind under crackning._NEWLINE_Et eksempel p\xc3\xa5 crackere kan v\xc3\xa6re personer der fremstiller programmer, der kan generere s\xc3\xa5kaldte CD-keys, som skal bruges for at installere mange programmer fra en CD-ROM eller DVD-ROM. Mange firmaer beskytter deres programmer med s\xc3\xa5danne koder, der f\xc3\xb8lger med de lovlige kopier af programmerne, og skal indtastes n\xc3\xa5r programmet skal installeres p\xc3\xa5 k\xc3\xb8berens computer. En m\xc3\xa5de at beskytte sig imod ulovligt genererede CD-keys kan v\xc3\xa6re at \xc3\xa6ndre grupperingen af tegnene i koden, n\xc3\xa5r der udgives nye versioner af programmerne. Hvis der skal v\xc3\xa6re 25 tegn i koden, kan man fx v\xc3\xa6lge at gruppere tegnene i 4 grupper p\xc3\xa5 5 tegn i \xc3\xa9n version, og 5 grupper p\xc3\xa5 4 tegn i en anden._NEWLINE_Ordet cracker blev formodentlig f\xc3\xb8rst for alvor taget i brug, efter filmen War Games (premiere i USA d. 3 .juni 1983; dansk premiere 7. oktober 1983) som fik pressen til at adoptere udtrykket hacker som en betegnelse for en IT-kriminel.  Ideen med ordet cracker var at give pressen et nyt udtryk, der d\xc3\xa6kkede over IT-kriminelle, s\xc3\xa5 hackerne ikke blev mist\xc3\xa6nkeliggjort.  Indtil videre er det dog kun lykkedes med moderat succes, store dele af pressen bruger stadig ordet hacker i betydningen cracker. Nogle foretr\xc3\xa6kker af samme grund at bruge ordet hacker om en cracker der bryder ind i andre computersystemer ulovligt. I Danmark blev risikoen for kriminelle indbrud i computersystemer og \xc3\xb8del\xc3\xa6ggelse af bevaringsv\xc3\xa6rdige data formentlig tidligst n\xc3\xa6vnt i artiklen "Fiche & Chips - eller den trykte bog"  af Poul Steen Larsen (i: Festskrift til Preben Kirkegaard. K\xc3\xb8benhavn: Danmarks Biblioteksskole. (Januar) 1983; s. 182-96)'